**Το αρχείο του Γιώργου Μαρκόπουλου**

Μία πρώτη προσέγγιση από την Θεόπη Πολυζωίδου

Ο Γιώργος Μαρκόπουλος διαθέτει σπουδαίο λογοτεχνικό και προσωπικό αρχείο, καθώς φροντίζει να συγκεντρώνει και να αρχειοθετεί το έργο του συστηματικά. Όταν τον επισκέφθηκα, προκειμένου να ξεκινήσω την καταγραφή του φυσικού του αρχείου, θεώρησα σκόπιμο, πριν την έναρξη της πρώτης αυτής προσέγγισης υλικού, να θέσω στον ποιητή την ερώτηση: «Για ποιο λόγο αποφάσισε να διατηρήσει το αρχείο του». Η απάντησή του υπήρξε άμεση και σαφής: «Μου το είπαν οι παλαιότεροι ποιητές. ‘Ό,τι γράφεται για σένα να το βάζεις σε ένα κλασέρ, γιατί αφ’ενός θα χρειαστούν σε σένα συναισθηματικά και πρακτικά, αλλά θα χρειαστούν και σε άλλους.’ Ό,τι υπάρχει στο αρχείο είναι πολύτιμο για τη Λογοτεχνία, όχι για μένα» συνέχισε. Η απάντηση αυτή φαίνεται να αιτιολογεί και το γεγονός πως το αρχείο του Γ. Μαρκόπουλου, όπως και ο ίδιος, είναι ανοιχτό στην ερευνητική κοινότητα, με χαρακτηριστικό παράδειγμα αυτό του Θεοδόση Πυλαρινού, Καθηγητή στο Ιόνιο Πανεπιστήμιο, ο οποίος άντλησε από το αρχείο του ποιητή το απαραίτητο υλικό, για την έκδοση του βιβλίου «Ο Γιώργος Μαρκόπουλος σε χρόνο ανύποπτο».

Δεν πρόκειται, ωστόσο, για μια απλή συγκέντρωση υλικού βασισμένη στην τύχη, όπως τον είχε προτρέψει ο Τ. Λειβαδίτης: «Συγκέντρωνε ό,τι πέφτει στα χέρια σου και ό,τι σου λένε άλλοι πως βρήκανε για ‘σένα», αλλά για μια προσπάθεια συνειδητή, η οποία φαίνεται να ανταποκρίνεται περισσότερο στην συμβουλή του Δ. Παπαδίτσα: «Γεώργιε, αυτά θα αποτελέσουν γεγονός για τη λογοτεχνία μας». Ο Γ. Μαρκόπουλος συγκέντρωνε αναγγελίες έκδοσης, συνεντεύξεις, αναφορές στο όνομά του, κριτικές, μεταφράσεις, αλληλογραφία, προγράμματα εκδηλώσεων στις οποίες συμμετείχε και πολλά άλλα ήδη από το 1968, οπότε και δημοσιεύει την πρώτη του ποιητική συλλογή με τίτλο *Έβδομη Συμφωνία*.

Κάποια χρόνια αργότερα ξεκινά ο ίδιος την ταξινόμηση του αρχείου του, χωρίζοντάς το σε πέντε κατηγορίες «Τύπος», «Μεταφράσεις ποιημάτων μου, Κείμενα με μότο δικό μου, Κείμενα αφιερωμένα σε μένα», «Φοιτητικά, Πολιτικά \* Κυριότερες συνεντεύξεις», «Κριτικές για τα βιβλία μου» και «Αλληλογραφία». Αποφασίζει, μάλιστα, να διατηρήσει όχι ένα, αλλά τρία αρχεία, δηλαδή ένα πρωτότυπο και δυο αντίγραφα, ώστε να διασφαλίσει την «διάσωσή» του. Το δεύτερο το εμπιστεύεται στον αδελφό του Προκόπη, ενώ το πρώτο και το τρίτο φυλάσσονται από τον ίδιο τον Γ. Μαρκόπουλο. Τόσο το δεύτερο όσο και το τρίτο αρχείο αποτελούνται ως επί το πλείστον από φωτοαντίγραφα, δεν είναι όμως απίθανο ο μελετητής να εντοπίσει και κάποια πρωτότυπα τεκμήρια, τα οποία βρέθηκαν στην κατοχή του ποιητή περισσότερες από μία φορές πχ. αποκόμματα εφημερίδων.

Προκειμένου να καταστεί η ταξινόμηση σαφής, ο κάτωθι πίνακας ίσως μπορεί να αποδειχθεί χρήσιμος:

|  |  |
| --- | --- |
| Τύπος 1968 έως 30/3/1983 | Αρχείο 1ο |
| Τύπος από 1/4/1983 μέχρι 31/12/1987 | Αρχείο 1ο |
| Τύπος από 1/4/1983 μέχρι 31/12/1987 | Δεύτερο φωτοαντίγραφο προσωπικού αρχείου |
| Τύπος από 1/1/1988 μέχρι 31/12/1993 | Αρχείο 1ο |
| Τύπος από 1/1/1988 μέχρι 31/12/1993 | Δεύτερο φωτοαντίγραφο προσωπικού αρχείου |
| Τύπος από 1/1/1994 μέχρι 31/12/1998 | Αρχείο 1ο |
| Τύπος από 1/1/1999 μέχρι 31/3/2000 | Αρχείο 1ο |
| Τύπος από 1/4/2000 μέχρι 31/12/2001 | Αρχείο 1ο |
| Τύπος από 1/4/2000 μέχρι 31/12/2001 | Δεύτερο φωτοαντίγραφο προσωπικού αρχείου |
| Τύπος από 1/1/2002 μέχρι 31/12/2003 | Αρχείο 1ο |
| Τύπος από 1/1/2004 μέχρι 30/6/2006 | Αρχείο 1ο |
| Τύπος από 1/7/2006 μέχρι 31/8/2008 | Αρχείο 1ο |
| Τύπος από 1/9/2008 μέχρι 31/12/2010 | Αρχείο 1ο |
| Τύπος από 1/1/2011 μέχρι 30/4/2012 | Αρχείο 1ο |
| Τύπος από 1/5/2012 μέχρι 31/12/2013 | Αρχείο 1ο |
| Τύπος από 1/5/2012 μέχρι 31/12/2013 | Αρχείο 2ο |
| Τύπος από 1/1/2014 μέχρι [σήμερα] | Αρχείο 1ο |
| Τύπος από 1/1/2014 μέχρι [σήμερα] | Αρχείο 2ο |
| Τύπος από 1/1/2014 μέχρι [σήμερα] | Αρχείο 3ο (παιδιά) |
| Τύπος από 1/1/2023 μέχρι [σήμερα] | Αρχείο 1ο |
| Τύπος από 1/1/2023 μέχρι [σήμερα] | Αρχείο 2ο |
| Τύπος από 1/1/2023 μέχρι [σήμερα] | Αρχείο 3ο (παιδιά) |
| Μεταφράσεις ποιημάτων μου, Κείμενα με μότο δικό μου, Κείμενα αφιερωμένα σε μένα (1968 – 12/[2]013) | Αρχείο 1ο |
| Μεταφράσεις ποιημάτων μου, Κείμενα με μότο δικό μου, Κείμενα αφιερωμένα σε μένα | Αρχείο 2ο |
| Μεταφράσεις ποιημάτων μου, Κείμενα με μότο δικό μου, Κείμενα αφιερωμένα σε μένα | Αρχείο 3ο |
| Μεταφράσεις ποιημάτων μου, Κείμενα με μότο δικό μου, Κείμενα αφιερωμένα σε μένα (1/2014 – [σήμερα]) | Αρχείο 1ο |
| Μεταφράσεις ποιημάτων μου, Κείμενα με μότο δικό μου, Κείμενα αφιερωμένα σε μένα | Αρχείο 2ο |
| Μεταφράσεις ποιημάτων μου, Κείμενα με μότο δικό μου, Κείμενα αφιερωμένα σε μένα | Αρχείο 3ο |
| Μεταφράσεις ποιημάτων μου, Κείμενα με μότο δικό μου, Κείμενα αφιερωμένα σε μένα από 1/1/2023 – [σήμερα]) | Αρχείο 1ο |
| Μεταφράσεις ποιημάτων μου, Κείμενα με μότο δικό μου, Κείμενα αφιερωμένα σε μένα | Αρχείο 2ο |
| Μεταφράσεις ποιημάτων μου, Κείμενα με μότο δικό μου, Κείμενα αφιερωμένα σε μένα | Αρχείο 3ο |
| Φοιτητικά Πολιτικά \* Κυριότερες συνεντεύξεις | Αρχείο 1ο |
| Φοιτητικά Πολιτικά \* Κυριότερες συνεντεύξεις | Αρχείο 2ο |
| Κριτικές από 7/2010 μέχρι [σήμερα] | Αρχείο 1ο |
| Κριτικές από 7/2010 μέχρι [σήμερα] | Αρχείο 2ο |
| Κριτικές από 7/2010 μέχρι [σήμερα] | Αρχείο 3ο (παιδιά) |
| Κριτικές για τα βιβλία μου μέχρι 6/[2]010 | Αρχείο 1ο |
| Κριτικές για τα βιβλία μου μέχρι 6/[2]010 | Αρχείο 2ο |
| Κριτικές για τα βιβλία μου από 1/1/2023 μέχρι [σήμερα] | Αρχείο 1ο |
| Κριτικές για τα βιβλία μου από 1/1/2023 μέχρι [σήμερα] | Αρχείο 2ο |
| Αλληλογραφία 1/1969 – 31/12/1982 | Αρχείο 1ο |
| Αλληλογραφία 1/1/1983 – 31/12/1993 | Αρχείο 1ο |
| Αλληλογραφία 1/1/1994 – 31/12/[2]011 | Αρχείο 1ο |
| Αλληλογραφία 1/1/2012 μέχρι [σήμερα] | Αρχείο 1ο |

Με μια πρώτη ερευνητική ματιά το περιεχόμενο των φακέλων φαίνεται να ανταποκρίνεται πλήρως στις σημειωμένες ετικέτες του ποιητή. Εξαίρεση αποτελούν οι φάκελοι της κατηγορίας «Τύπος». Όπως επιβεβαίωσε και ο Γ. Μαρκόπουλος, οι εν λόγω φάκελοι περιέχουν αναφορές στον ίδιο, ποιήματα που αργότερα συμπεριλήφθηκαν σε ανθολογίες, κριτικά σημειώματα, προλόγους του σε βιβλία τρίτων, συνεντεύξεις και άλλα τεκμήρια, τα οποία πιθανότατα να συναντήσει ο ερευνητής και σε μια από τις υπόλοιπες κατηγορίες. Θα μπορούσαμε, επομένως, να χαρακτηρίσουμε τους φακέλους του «Τύπου» ως τη βασική δεξαμενή άντλησης υλικού, το σημείο αναφοράς ή και το πρωταρχικό αρχείο.

Συνολικά το αρχείο αποτελείται από 44 φακέλους, το περιεχόμενο των οποίων οργανώνεται στον άξονα του χρόνου, όπως προκύπτει και από τις ετικέτες τους. Είναι, επίσης, εμφανές ότι από το 2014 έως το 2022 η ταξινόμηση σταματά. Το αταξινόμητο υλικό των τελευταίων ετών (2014 και εξής) απόκειται σε 6 μαύρους φακέλους, οι οποίοι δεν φέρουν κάποια ένδειξη ή ονομασία. Τέλος, με αφορμή την ψηφιοποίηση τεκμηρίων, αλλά και την ανάδειξη του αρχείου από το ΤΕΦ, αφενός έχει ξεκινήσει την ταξινόμηση των δημοσιευμάτων του 2023 αφετέρου έχει σχεδιάσει την σταδιακή επανέναρξη της οργάνωσης υλικού.

Σε γενικές γραμμές και με βάση τα παραπάνω, η συστηματική ενασχόληση, η φροντίδα του ποιητή ως προς το αρχειακό του υλικό καθίσταται εμφανής. Αρκετές φορές έχει αναφέρει πως θέλει να αφήσει τα πράγματα οργανωμένα και να μην επιφορτίσει κανέναν με το βάρος διαχείρισής τους. Η στάση αυτή του Γ. Μαρκόπουλου απέναντι στο αρχείο τού δίνει το πλεονέκτημα ελέγχου της «κληρονομιάς» του απέναντι στην κοινότητα των ερευνητών, αλλά και γενικότερα απέναντι στην ακαδημαϊκή κοινότητα ή και προς το ευρύτερο κοινό. Μπορεί να επιλέξει τα στοιχεία, τα οποία επιθυμεί να προβάλει, ή ακόμη και να παραμερίσει όσα επιθυμεί να κρατήσει σε διακριτική απόσταση από το βλέμμα των άλλων. Και αυτό σε αντίθεση με ποιητές ή λογοτέχνες, που έφυγαν πριν ενδιαφερθούν ή προλάβουν καν να οργανώσουν τα αρχεία τους. Πρόκειται, λοιπόν, για ένα προσβάσιμο αρχείο, στο οποίο βέβαια ο δημιουργός είχε, έχει και θα έχει τον απόλυτο έλεγχο. Το αποτέλεσμα για τον ερευνητή δεν αλλάζει. Αυτός καλείται να αντιμετωπίσει τις προκλήσεις που θέτει το υλικό και να αξιοποιήσει τα στοιχεία, όσα προσφέρονται, όπως και όσα υπαινικτικά προτείνονται. Οι επιλογές τις οποίες ο ερευνητής κάνει, οδηγούν προς την αποτύπωση και της ίδιας της δικής του μορφής, καθώς αυτή συνομιλεί με το αρχείο.